和訥齋題曉山亭
作者：杜範
朝代：宋

paragraphs: 理粲萬象，孰妙孰徼。
卓彼南山，目游心討。
露氣澄澈，浄不容掃。
瑟瑟風松，剪剪煙篠。
甘夢未覺，一聲晨鳥。
恐隨賓送，歲月空老。
整冠危坐，抱膝自笑。
天際飛鴻，健翮矯矯。
一念既徹，何遠不到。
我卷我書，豈其弗考。
萬動紛起，萬慮冥澡。
斯物之格，斯理之奧。
隨寓隨得，靡間昏曉。
雲麓固夷，石壁非峭。
目在而察，炯炯獨燎。
有臨泰華，或視以渺。
山豈不崇，乃見之小。
扁亭者誰，有揭斯表。